Document ID: /roh_data/filtered/fineweb-2-filterrobots_roh.jsonl.gz/12843

La destinaziun Engiadina San Murezzan cusseglia uss als turistichers da la regiun da desister da far reclama per giasts da l'exeriur. Uschiglio pudessi il Cussegl federal vegnir anc pli fitg sut pressiun da reponderar sia tenuta positiva envers il turissem d'enviern.
Betg laschar cumandar
Il mainafatschenta dal las Pendicularas dal Grischun, Marcus Gschwend è da l'avis che quai saja ina chaussa dals pajais vischins. L'Italia, la Germania e la Frantscha stoppian guardar sez che lur burgais stettian a chasa enstagl da vegnir en Svizra. Quai na giaja betg da vulair cummandar sin la Svizra, uschia Marcus Gschwend envers il Schurnal regiunal da Radio SRF.
El ha plinavant fatg attent che reducir las pussaivladads da duvrar las pendicularas pudess era avair in effect nungiavischà: La glieud enqueria gist en quests temps pussaivladads da giudair l'aria frestga e la natira. E sche il diever da las pendicularas fiss restrenschì, pudessi capitar che anc pli blers tschertgassen lura in plaz en ils vitgs, sin sendas da viandar u tar autras activitads betg al culm.
«Star luc e calm»
La Svizra duai vinavant laschar avert ils territoris da skis e decider autonom co manar il cumbat cunter la pandemia da corona. Quai manegia il president da las pendicularas svizras, Hans Wicki. Ed el appellescha da restar luc e calm malgrà las pretensiuns da plirs pajais vischins, da serrar ils territoris da skis.
En Svizra sajan intgins territoris averts dapi dus mais, senza daventar ina fuaina da virus, ha il president da Pendicularas Svizra ditg en la «Samstagsrundschau» da Radio SRF.
En Germania: Maioritad per serrar tut ils territoris da l'Europa
En Germania fiss ina gronda maioritad per serrar ils territoris da skis en l’entira Europa. Quai mussa in’enquista represchentativa d’in institut demoscopic per incumbensa da la gasetta «Augsburger Allgemeine».
74% da las persunas dumandadas han inditgà ch’i saja cleramain u plitost gist da serrar temporarmain tut ils territoris da skis europeics, per limitar la pandemia da corona. Stgars 20% dals dumandads èn da l'avis ch'i saja plitost u cleramain fauss da serrar tut ils territoris da skis. A l’enquista han participà 5’000 Tudestgas e Tudestgs.